b'\n_START_ARTICLE_\nKontracepcijos efektyvumas\n_START_SECTION_\nSantrumpa\n_START_PARAGRAPH_\n\xc5\xa0i ap\xc5\xbevalga yra atnaujinta ankstesni\xc5\xb3 \xc4\xafvertinim\xc5\xb3 visuma apie tai, kokios yra galimyb\xc4\x97s, kad kontracepcija nesuveiks per pirmuosius jos naudojimo metus. Ap\xc5\xbevalga remiasi JAV atliktais tyrimais. \xc4\xaevertinimai pateikiami dvejopai: taikant metod\xc4\x85 \xc4\xafprasta praktika (tai apima taip pat ir netaisykling\xc4\x85 ir nenuosekl\xc5\xb3 naudojim\xc4\x85) ir taikant metod\xc4\x85 idealiai (taisyklingas ir nuoseklus metodo naudojimas). Skirtumas tarp \xc5\xa1i\xc5\xb3 dviej\xc5\xb3 pastojimo tikimybi\xc5\xb3 parodo, kiek n\xc4\x97\xc5\xa1tum\xc5\xb3 atsiranda d\xc4\x97l neidealaus naudojimo; tai priklauso tiek nuo to, kaip stipriai metodas priklauso nuo taikymo b\xc5\xabdo, tiek ir nuo to, kaip sud\xc4\x97tinga naudoti metod\xc4\x85 idealiai. \xc5\xa0i ap\xc5\xbevalga apima abudu \xc5\xa1iuos aspektus.\n_START_SECTION_\n\xc4\xae\xc5\xbeanga\n_START_PARAGRAPH_\n\xe2\x80\x9eAr suveiks?\xe2\x80\x9c \xe2\x80\x93 tai klausimas, kuris beveik visada u\xc5\xbeduodamas kalbant apie kontraceptin\xc4\xaf metod\xc4\x85. Kadangi \xc4\xaf \xc5\xa1\xc4\xaf klausim\xc4\x85 ne\xc4\xafmanoma atsakyti tiksliai kalbant apie kiekvien\xc4\x85 por\xc4\x85, kuri naudojasi tam tikra kontracepcija, daugelis gydytoj\xc5\xb3 ir konsultant\xc5\xb3 stengiasi pad\xc4\x97ti pacientams suprasti veiksnius, galin\xc4\x8dius \xc4\xaftakos kontracepcijos veiksmingum\xc4\x85._NEWLINE_Epidemiologin\xc4\x97je literat\xc5\xabroje efektingumas terminas apima tai, kiek gerai intervencija (m\xc5\xabs\xc5\xb3 atveju \xe2\x80\x93 kontracepcija) veikia klinikiniuose tyrimuose, o veiksmingumo terminas apima intervencijos poveik\xc4\xaf kasdien\xc4\x97je praktikoje. \xc5\xa0iame straipsnyje ap\xc5\xbevelgiami tyrimai tiek apie efektingum\xc4\x85, tiek ir apie veiksmingum\xc4\x85, ta\xc4\x8diau kasdienyb\xc4\x97je \xc5\xa1ie terminai vartojami kaip sinonimai.\n_START_SECTION_\n\xc4\xaeprasto naudojimo \xc4\xafvertinimai\n_START_PARAGRAPH_\nSpermicid\xc5\xb3, nutrauktosios sueities, periodinio susilaikymo, diafragmos, vyri\xc5\xa1ko prezervatyvo, piliuli\xc5\xb3 bei \xe2\x80\x9eDepo-Provera\xe2\x80\x9c \xc4\xafvertinimai gauti i\xc5\xa1 1995 m. duomen\xc5\xb3 (NSFG), \xc5\xa1iek tiek perskai\xc4\x8diuot\xc5\xb3 atsi\xc5\xbevelgiant \xc4\xaf per ma\xc5\xbe\xc4\x85 prane\xc5\xa1im\xc5\xb3 apie abortus skai\xc4\x8di\xc5\xb3; informacija gauta i\xc5\xa1 reprezentatyvios visos \xc5\xa1alies mastu vartotoj\xc5\xb3 imties. Besinaudojan\xc4\x8di\xc5\xb3 \xc4\xafvairiais metodais por\xc5\xb3 charakteristikos gana \xc5\xbeymiai skyr\xc4\x97si. Pavyzd\xc5\xbeiui, vertinant diafragmos naudojimo laikotarpius, 63 proc. sudar\xc4\x97 i\xc5\xa1 moterys, kurios buvo 30 met\xc5\xb3 ir vyresn\xc4\x97s, tuo tarpu tarp \xe2\x80\x9eDepo-Provera\xe2\x80\x9c naudotoj\xc5\xb3 toki\xc5\xb3 moter\xc5\xb3 buvo 16 proc., o vyri\xc5\xa1k\xc5\xb3 prezervatyv\xc5\xb3 \xe2\x80\x93 24 proc. Tod\xc4\x97l \xc4\xafvertinimai buvo standartizuojami taip, kad atspind\xc4\x97t\xc5\xb3 tikr\xc4\x85sias n\xc4\x97\xc5\xa1tumo tikimybes nepriklausomai nuo min\xc4\x97t\xc5\xb3 charakteristik\xc5\xb3 (am\xc5\xbeius, vedybinis statusas, sugyventiniai, skurdas ir pan.)._NEWLINE_NSFG tyrimas nerinko duomen\xc5\xb3 apie tai, kokio gamintojo piliules vartojo moterys, tod\xc4\x97l mi\xc5\xa1rios ir progestino piliul\xc4\x97s negal\xc4\x97jo b\xc5\xabti atskirtos. Ta\xc4\x8diau kadangi mi\xc5\xa1ri\xc5\xb3 piliuli\xc5\xb3 vartojimas yra labiau paplit\xc4\x99s nei progestino, tai NSFG duomenys i\xc5\xa1 esm\xc4\x97s atspindi mi\xc5\xa1ri\xc5\xb3 piliuli\xc5\xb3 \xc4\xafprast\xc4\x85 naudojim\xc4\x85. Progestino piliuli\xc5\xb3 efektingumas gali b\xc5\xabti ma\xc5\xbeesnis nei mi\xc5\xa1ri\xc5\xb3 piliuli\xc5\xb3 d\xc4\x97l to, kad pirm\xc5\xb3j\xc5\xb3 vartojimas yra grie\xc5\xbetesnis (turint omenyje vartojimo grafik\xc4\x85)._NEWLINE_N\xc4\x97\xc5\xa1tumo tikimyb\xc4\x99 naudojant gimdos kaklelio gaubtuv\xc4\x97l\xc4\xaf bei mak\xc5\xa1ties kempin\xc4\x99 mes pa\xc4\x97m\xc4\x97me i\xc5\xa1 dviej\xc5\xb3 klinikini\xc5\xb3 tyrim\xc5\xb3, kuriuose moterys atsitiktiniu b\xc5\xabdu buvo parinktos, koki\xc4\x85 kontracepcij\xc4\x85 naudos: diafragm\xc4\x85 ar kempin\xc4\x99 arba diafragm\xc4\x85 ar gaubtuv\xc4\x97l\xc4\xaf. \xc4\xaevertinimai apie gimdos spiral\xc4\x99, sterilizacij\xc4\x85 ir \xe2\x80\x9eNorplant\xe2\x80\x9c buvo gauti i\xc5\xa1 dideli\xc5\xb3 klinikini\xc5\xb3 tyrim\xc5\xb3. Moteri\xc5\xa1ko prezervatyvo \xe2\x80\x9eReality\xe2\x80\x9c \xc4\xafprastas naudojimas buvo gautas i\xc5\xa1 6 m\xc4\x97nesius trukusio klinikinio tyrimo. \xc5\xa0ios kontracepcijos ir n\xc4\x97\xc5\xa1tumo per 12 m\xc4\x97nesi\xc5\xb3 s\xc4\x85saja buvo paskai\xc4\x8diuota remiantis prie\xc5\xa1 tai min\xc4\x97tu tyrimu (pirmajam pusme\xc4\x8diui) ir analogi\xc5\xa1kais diafragmos, kempin\xc4\x97s bei gaubtuv\xc4\x97lio rodikliais (antrajam pusme\xc4\x8diui)._NEWLINE_\xc4\xaevertinimas d\xc4\x97l jokio metodo nenaudojimo buvo gautas remiantis taip pat klinikiniais tyrimais. \xe2\x80\x9eOrtho-Evra\xe2\x80\x9c pleistro ir \xe2\x80\x9eNuvaRing\xe2\x80\x9c \xc5\xbeiedo vert\xc4\x97s prilygintos piliuli\xc5\xb3 rodikliams. Galimas dalykas, kad ateityje paai\xc5\xa1k\xc4\x97s, jog pleistras ir \xc5\xbeiedas yra veiksmingesni nei piliul\xc4\x97s (kadangi reikalauja ne tokio tikslaus naudojimo grafiko), ta\xc4\x8diau kol kas klinikiniuose atsitiktini\xc5\xb3 im\xc4\x8di\xc5\xb3 tyrimuose j\xc5\xb3 geresnis efektingumas ne\xc4\xafrodytas. Viename atsitiktini\xc5\xb3 im\xc4\x8di\xc5\xb3 tyrime moterys re\xc4\x8diau pastojo naudodamos \xe2\x80\x9eOrtho-Evra\xe2\x80\x9c pleistr\xc4\x85 (1,2 proc.) negu piliules (2,2 proc.), ta\xc4\x8diau skirtumas visai nebuvo statisti\xc5\xa1kai patikimas (p = 0,6). Buvo paskai\xc4\x8diuota, kad norint \xc4\xafrodyti, jog \xc4\xafprastas pleistro naudojimas yra pastebimai veiksmingesnis nei \xc4\xafprastas piliul\xc4\x97s naudojimas (jeigu tai priklauso nuo grie\xc5\xbetesni\xc5\xb3 naudojimo taisykli\xc5\xb3, ypa\xc4\x8d grafiko, piliul\xc4\x97ms), reik\xc4\x97t\xc5\xb3 atlikti tyrim\xc4\x85, \xc4\xaf kur\xc4\xaf b\xc5\xabt\xc5\xb3 \xc4\xaftraukta net 24 143 moterys, tod\xc4\x97l toks didelis tyrimas siekiant palyginti skirting\xc4\x85 veiksmingum\xc4\x85 (esant labai ma\xc5\xbeam skirtumui) yra tiesiog neprakti\xc5\xa1kas. Kol kas n\xc4\x97ra atlikta atsitiktini\xc5\xb3 im\xc4\x8di\xc5\xb3 tyrim\xc5\xb3 d\xc4\x97l \xe2\x80\x9eNuvaRing\xe2\x80\x9c ir piliuli\xc5\xb3 skirtumo. Klinikiniai tyrimai apie \xe2\x80\x9eLunelle\xe2\x80\x9c nepateikia duomen\xc5\xb3 apie metodo veiksmingum\xc4\x85, tod\xc4\x97l buvo priimta prielaida, kad veiksmingumas lygus kaip ir \xe2\x80\x9eDepo-Provera\xe2\x80\x9c.\n_START_SECTION_\nIdealaus naudojimo \xc4\xafvertinimai\n_START_PARAGRAPH_\nDaugelis metod\xc5\xb3 nes\xc4\x97kmi\xc5\xb3, kurios yra pateiktos literat\xc5\xabroje, yra skai\xc4\x8diuotos netiksliai, neteisingai ir d\xc4\x97l to yra ma\xc5\xbeesn\xc4\x97s nei i\xc5\xa1 tikr\xc5\xb3j\xc5\xb3 (\xc5\xber. skyri\xc5\xb3 Metodiniai tr\xc5\xabkumai). Teisingai apskai\xc4\x8diuota tik ovuliacinio metodo, gaubtuv\xc4\x97lio, diafragmos, mak\xc5\xa1ties kempin\xc4\x97s, vyri\xc5\xa1ko ir moteri\xc5\xa1ko prezervatyv\xc5\xb3 bei spermicid\xc5\xb3 rodikliai. Vyri\xc5\xa1ko ir moteri\xc5\xa1ko prezervatyv\xc5\xb3 bei spermicid\xc5\xb3 vert\xc4\x97s gautos i\xc5\xa1 6 m\xc4\x97nesius trukusi\xc5\xb3 klinikini\xc5\xb3 tyrim\xc5\xb3, su prielaida, kad n\xc4\x97\xc5\xa1tumo da\xc5\xbenumas tolesniuose 6 met\xc5\xb3 m\xc4\x97nesiuose nesikei\xc4\x8dia (naudojant metod\xc4\x85 idealiai). Idealiai naudojant nutrauktosios sueities metod\xc4\x85, n\xc4\x97\xc5\xa1tum\xc5\xb3 da\xc5\xbenumas buvo \xc4\xafvertintas su prielaida, kad pastojimas nuo skys\xc4\x8dio, kuris i\xc5\xa1teka i\xc5\xa1 varpos dar iki ejakuliuojant (prejakuliato), yra ma\xc5\xbeai tik\xc4\x97tinas. Implant\xc5\xb3, injekcij\xc5\xb3, sterilizacijos, piliuli\xc5\xb3, pleistro, \xc5\xbeiedo ir gimdos spiral\xc4\x97s \xc4\xafvertinimai gauti i\xc5\xa1 stambi\xc5\xb3 klinikini\xc5\xb3 tyrim\xc5\xb3, rodan\xc4\x8di\xc5\xb3 labai ma\xc5\xbe\xc4\x85 n\xc4\x97\xc5\xa1tum\xc5\xb3 da\xc5\xbenum\xc4\x85.\n_START_SECTION_\nKontracepcijos t\xc4\x99stinumo \xc4\xafvertinimai\n_START_PARAGRAPH_\nMoter\xc5\xb3, naudojan\xc4\x8di\xc5\xb3 tokius metodus kaip spermicidai, nutrauktoji sueitis, periodinis susilaikymas, diafragma, vyri\xc5\xa1kas prezervatyvas, piliul\xc4\x97s, \xe2\x80\x9eDepo-Provera\xe2\x80\x9c ir \xe2\x80\x9eNorplant\xe2\x80\x9c, duomenys paimti i\xc5\xa1 1995 m. NSFG tyrimo. Jame buvo skai\xc4\x8diuojami tik tie atvejai, kai naudojimasis metodu buvo nutrauktas d\xc4\x97l su metodu susijusi\xc5\xb3 prie\xc5\xbeas\xc4\x8di\xc5\xb3 (jo pakeitimas arba visi\xc5\xa1kas kontracepcijos atsisakymas su neplanuoto n\xc4\x97\xc5\xa1tumo rizika). Ta\xc4\x8diau nebuvo \xc4\xafskai\xc4\x8diuojami metodo nutraukimai d\xc4\x97l kit\xc5\xb3 prie\xc5\xbeas\xc4\x8di\xc5\xb3 (toki\xc5\xb3 kaip noras pastoti arba lytini\xc5\xb3 santyki\xc5\xb3 netur\xc4\x97jimas), kadangi \xc5\xa1ios prie\xc5\xbeastys n\xc4\x97ra susijusios su metodu ir n\xc4\x97ra taikomos moterims, siekian\xc4\x8dioms i\xc5\xa1vengti n\xc4\x97\xc5\xa1tumo. Negimd\xc5\xbeiusioms moterims mak\xc5\xa1ties kempin\xc4\x97s ir gaubtuv\xc4\x97lio rodikliai buvo prilyginti diafragmos rodikliams, gimd\xc5\xbeiusioms moterims taip pat. Moteri\xc5\xa1kas prezervatyvas \xc5\xa1iuo at\xc5\xbevilgiu prilygintas vyri\xc5\xa1kam. \xe2\x80\x9eLunelle\xe2\x80\x9c rodikliai prilyginti \xe2\x80\x9eDepo-Provera\xe2\x80\x9c, lygiai kaip ir \xe2\x80\x9eOrtho-Evra\xe2\x80\x9c kontraceptinio pleistro bei \xe2\x80\x9eNuvaRing\xe2\x80\x9c rodikliai prilyginti piliul\xc4\x97ms. Gimdos spiral\xc4\x97s rodikliai (d\xc4\x97l su metodu susijusi\xc5\xb3 prie\xc5\xbeas\xc4\x8di\xc5\xb3) buvo gauti i\xc5\xa1 klinikini\xc5\xb3 tyrim\xc5\xb3.\n_START_SECTION_\nSkubaus poveikio (skubioji) kontracepcija\n_START_PARAGRAPH_\nPaprastai, jeigu 100 moter\xc5\xb3 turi lytini\xc5\xb3 santyki\xc5\xb3 be kontracepcijos antr\xc4\x85 - tre\xc4\x8di\xc4\x85 savo ciklo savait\xc4\x99, ma\xc5\xbedaug 8 i\xc5\xa1 j\xc5\xb3 pastoja. Jeigu jos naudot\xc5\xb3 mi\xc5\xa1rias skubaus poveikio piliules (ECP), pastot\xc5\xb3 tik 2 (75 proc. suma\xc5\xbe\xc4\x97jimas), o jeigu naudot\xc5\xb3 tik progestino ECP, pastot\xc5\xb3 tik 1 (89 proc. suma\xc5\xbe\xc4\x97jimas). Varin\xc4\x97s T spiral\xc4\x97s naudojimas yra ypa\xc4\x8d veiksmingas, kadangi suma\xc5\xbeina n\xc4\x97\xc5\xa1tumo rizik\xc4\x85 po neapsaugotos sueities daugiau nei 99 proc. Be to, \xc5\xa1ios kontracepcijos naudojimas gali b\xc5\xabti prat\xc4\x99stas ir ilgesn\xc4\xaf laikotarp\xc4\xaf, netgi iki 10 met\xc5\xb3.\n_START_SECTION_\nLaktacin\xc4\x97s amenor\xc4\x97jos metodas (LAM)\n_START_PARAGRAPH_\n\xc5\xa0is metodas yra labai veiksminga, ta\xc4\x8diau laikina kontracepcija. Jeigu moteris maitina k\xc5\xabdik\xc4\xaf tik savo pienu (arba maisto mi\xc5\xa1inukai naudojami tik labai retai) ir jei moteris dar nepatyr\xc4\x97 pirm\xc5\xb3j\xc5\xb3 m\xc4\x97nesini\xc5\xb3 po gimdymo, tuomet \xc5\xbeindymas suteikia didesn\xc4\x99 nei 98 proc. apsaug\xc4\x85 nuo n\xc4\x97\xc5\xa1tumo per pirmuosius 6 m\xc4\x97nesius po gimdymo. Keturi prospektyviniai klinikiniai tyrimai apie LAM poveik\xc4\xaf parod\xc4\x97, kad n\xc4\x97\xc5\xa1tumo tikimyb\xc4\x97 per 6 m\xc4\x97nesius naudojant metod\xc4\x85 idealiai siek\xc4\x97 0,5 proc., 0,6 proc., 1 proc. ir 1,5 proc. (tarp moter\xc5\xb3, kurios naudojo tik \xc5\xa1\xc4\xaf metod\xc4\x85).\n_START_SECTION_\nKeli\xc5\xb3 metod\xc5\xb3 naudojimas vienu metu\n_START_PARAGRAPH_\nDviej\xc5\xb3 metod\xc5\xb3 naudojimas vienu metu labai suma\xc5\xbeina neplanuoto n\xc4\x97\xc5\xa1tumo rizik\xc4\x85, \xc5\xbeinoma, jeigu metodai yra naudojami nuosekliai. Jeigu vienas i\xc5\xa1 metod\xc5\xb3 yra prezervatyvas arba barjerinis metodas mak\xc5\xa1tyje, tai papildomai yra i\xc5\xa1vengiama rizikos u\xc5\xbesikr\xc4\x97sti ligomis. Pavyzd\xc5\xbeiui, n\xc4\x97\xc5\xa1tumo tikimyb\xc4\x97 idealiai naudojant prezervatyv\xc4\x85 yra 2 proc., o spermicidus \xe2\x80\x93 18 proc. Tikriausiai, naudojant abudu metodus jie veikia kiekvienas nepriklausomai nuo kito. Taigi, naudojant \xc5\xa1iuos du metodus kartu, per metus yra tik 0,2 proc. tikimyb\xc4\x97 pastoti, ma\xc5\xbedaug tokia pati, kaip ir idealiai naudojant piliuli\xc5\xb3 (0,3 proc.) ar levonorgestrelio (LNG) spirali\xc5\xb3 (0,1 proc.) kontracepcij\xc4\x85.\n_START_SECTION_\nKontracepcijos patikimumas gyvenimo eigoje (priklausomai nuo am\xc5\xbeiaus)\n_START_PARAGRAPH_\nDuomenys i\xc5\xa1 1995 m. NSFG tyrimo gali b\xc5\xabti naudojami siekiant nustatyti, kaip kinta kontracepcijos efektyvumas priklausomai nuo am\xc5\xbeiaus, idant b\xc5\xabt\xc5\xb3 galima nustatyti kaip jis kei\xc4\x8diasi per vis\xc4\x85 gyvenim\xc4\x85: tai yra kontracepcijos nes\xc4\x97kmi\xc5\xb3 skai\xc4\x8dius, kurias patirt\xc5\xb3 moteris, \xc4\xafprastai naudodamasi \xc5\xa1ia kontracepcija vis\xc4\x85 vaising\xc4\x85 gyvenim\xc4\x85 (nuo 15 iki 45 met\xc5\xb3) ir nuolatos (i\xc5\xa1skyrus n\xc4\x97\xc5\xa1tumo laik\xc4\x85, kuris atsiranda d\xc4\x97l kontracepcijos nes\xc4\x97km\xc4\x97s). \xc5\xa0is \xc4\xafvertinimas, \xc5\xbeinoma, remiasi prielaida, kad moteriai, besinaudojan\xc4\x8diai ta pa\xc4\x8dia kontracepcija vis\xc4\x85 laik\xc4\x85, tos kontracepcijos veiksmingumas pame\xc4\x8diui nesikei\xc4\x8dia. Jeigu moteris naudoja gr\xc4\xaf\xc5\xbetam\xc4\x85j\xc4\x85 kontracepcij\xc4\x85 (t. y. bet koki\xc4\x85, i\xc5\xa1skyrus sterizilizacij\xc4\x85) nuolatos, tuomet per 30 met\xc5\xb3 ji patirs vidutini\xc5\xa1kai 1,8 nes\xc4\x97km\xc4\x97s (beveik du n\xc4\x97\xc5\xa1tumai). Jeigu \xc4\xaf skai\xc4\x8diavimus \xc4\xaftrauktume taip pat ir sterilizacij\xc4\x85, tuomet \xc5\xa1is rodiklis b\xc5\xabt\xc5\xb3 lygus 1,3.\n_START_SECTION_\nMetodo efektingumas\n_START_PARAGRAPH_\nKai kuri\xc5\xb3 metod\xc5\xb3, toki\xc5\xb3 kaip sterilizacija, implantai ir gimdos spiral\xc4\x97s, efektingumas yra toks didelis, o j\xc5\xb3 tinkamo ir nuoseklaus naudojimo s\xc4\x97km\xc4\x97 yra tokia didel\xc4\x97, kad tokie rezultatai, kada itin retai pasitaiko n\xc4\x97\xc5\xa1tum\xc5\xb3 atvejai, yra pateikiami daugelyje tyrim\xc5\xb3, o n\xc4\x97\xc5\xa1tum\xc5\xb3 da\xc5\xbenumas nedaug svyruoja._NEWLINE_Kitiems metodams (piliul\xc4\x97s ar injekcijos) metodo efektingumas yra didelis, ta\xc4\x8diau yra galimybi\xc5\xb3 netinkamam naudojimui (pamir\xc5\xa1tant i\xc5\xa1gerti piliules arba sekan\xc4\x8dios injekcijos laik\xc4\x85), tod\xc4\x97l pastarieji veiksniai ir nulemia skirtingus rezultatus i\xc5\xa1 skirting\xc5\xb3 tyrim\xc5\xb3._NEWLINE_Yra nema\xc5\xbeai i\xc5\xa1sami\xc5\xb3 ir autoriteting\xc5\xb3 tyrim\xc5\xb3 d\xc4\x97l sterilizacijos, injekcij\xc5\xb3, implant\xc5\xb3, piliuli\xc5\xb3, kontraceptini\xc5\xb3 pleistr\xc5\xb3, \xc5\xbeied\xc5\xb3 ir spiral\xc4\x97s naudingumo. Ta\xc4\x8diau tyrimai d\xc4\x97l periodinio susilaikymo, spermicid\xc5\xb3 ir kit\xc5\xb3 barjerini\xc5\xb3 metod\xc5\xb3 pateikia gana skirtingus duomenis apie n\xc4\x97\xc5\xa1tum\xc5\xb3 da\xc5\xben\xc4\xaf, kadangi yra didel\xc4\x97s galimyb\xc4\x97s netaisyklingam naudojimui, metodo efektingumas yra s\xc4\x85lyginai \xc5\xbeemas, o tyr\xc4\x97j\xc5\xb3 kompetencija \xe2\x80\x93 ne visuomet pakankama.\n_START_SECTION_\nVartotojo charakteristikos\n_START_PARAGRAPH_\nVartotojo savyb\xc4\x97s gali tur\xc4\x97ti \xc4\xaftakos n\xc4\x97\xc5\xa1tum\xc5\xb3 da\xc5\xbenumo nustatytmui bet kokiame tyrime, ta\xc4\x8diau bendra tendencija yra ta, kad naudojant metod\xc4\x85 \xc4\xafprastai, n\xc4\x97\xc5\xa1tum\xc5\xb3 da\xc5\xbenumas didesnis, arba d\xc4\x97l ma\xc5\xbeesnio metodui b\xc5\xabdingo efektingumo, arba d\xc4\x97l metodo naudojimo sud\xc4\x97tingumo (sunku naudoti taisyklingai ir nuosekliai).\n_START_SECTION_\nNeidealus naudojimas\n_START_PARAGRAPH_\nPati svarbiausia i\xc5\xa1 vis\xc5\xb3 charakteristik\xc5\xb3 yra \xe2\x80\x9eneidealus\xe2\x80\x9c kontracepcijos naudojimas. Deja, bet beveik visi tyr\xc4\x97jai, kurie tyrimuose steng\xc4\x97si nustatyti n\xc4\x97\xc5\xa1tum\xc5\xb3 da\xc5\xben\xc4\xaf, siejam\xc4\x85 su pasirinktu metodu, pa\xc4\x8diu vartotoju, tai yra paskai\xc4\x8diav\xc4\x99 neteisingai._NEWLINE_Tyr\xc4\x97jai paprastai neplanuotus n\xc4\x97\xc5\xa1tumus i\xc5\xa1skiria \xc4\xaf dvi grupes. N\xc4\x97\xc5\xa1tumai, atsirandantys per m\xc4\x97nes\xc4\xaf (kurio metu kontracepcija nebuvo tinkamai naudojamas) yra priskiriami n\xc4\x97\xc5\xa1tumams d\xc4\x97l vartotojo klaid\xc5\xb3 (nors n\xc4\x97\xc5\xa1tumas gali b\xc5\xabti ir d\xc4\x97l metodo klaid\xc5\xb3, jeigu jis buvo naudojamas taisyklingai vienais atvejais, bet netaisyklingai kitais), o visi kiti n\xc4\x97\xc5\xa1tumai priskiriami metodo klaidoms. Ta\xc4\x8diau i\xc5\xa1 tikr\xc5\xb3j\xc5\xb3 tyr\xc4\x97jai visi\xc5\xa1kai neatskiria kiekybinio ekspozicijos masto (vardiklio, kuris b\xc5\xabtinas skai\xc4\x8diuojant n\xc4\x97\xc5\xa1tum\xc5\xb3 da\xc5\xben\xc4\xaf d\xc4\x97l metodo arba vartotojo klaid\xc5\xb3) \xc5\xa1iose dviejose grup\xc4\x97se._NEWLINE_Tarkime, kad i\xc5\xa1 100 stebim\xc5\xb3j\xc5\xb3 met\xc5\xb3 (pvz., 200 moter\xc5\xb3 buvo stebimos 6 m\xc4\x97nesius [0,5 met\xc5\xb3] arba 50 moter\xc5\xb3 buvo stebimos 2 metus), pasitaik\xc4\x97 2 n\xc4\x97\xc5\xa1tumai d\xc4\x97l metodo klaid\xc5\xb3 ir 8 n\xc4\x97\xc5\xa1tumai d\xc4\x97l vartotoj\xc5\xb3. Tuomet paprastai skai\xc4\x8diuojama taip, kad d\xc4\x97l vartotojo klaid\xc5\xb3 priskai\xc4\x8diuojama 8 proc. metodo taikymo nes\xc4\x97kmi\xc5\xb3, metodo klaidos atsako u\xc5\xbe 2 proc. n\xc4\x97\xc5\xa1tum\xc5\xb3, ir bendras n\xc4\x97\xc5\xa1tum\xc5\xb3 da\xc5\xbenumas lygus j\xc5\xb3 sumai (10 proc.)._NEWLINE_Ta\xc4\x8diau pagal apibr\xc4\x97\xc5\xbeim\xc4\x85, metodo taikymo klaidos gali pasitaikyti tik tuo atveju, jei metodas yra naudojamas idealiai, tuo tarpu kai vartotojo klaidos negalimos idealaus naudojimo atveju. Jeigu i\xc5\xa1 to 100 stebim\xc5\xb3j\xc5\xb3 met\xc5\xb3 50 buvo idealaus naudojimo ir 50 neidealaus (sumin\xc4\x97 ekspozicija \xe2\x80\x93 100 stebim\xc5\xb3j\xc5\xb3 met\xc5\xb3), tokiu atveju, metodo klaid\xc5\xb3 da\xc5\xbenumas yra 4 proc. (2 i\xc5\xa1 50), o vartotojo klaid\xc5\xb3 da\xc5\xbenumas 16 proc. (8 i\xc5\xa1 50). Bendras rezultatas (t. y. vidurkis \xe2\x80\x93 12 proc.) nelygus tam, kuris buvo apskai\xc4\x8diuotas pirmuoju b\xc5\xabdu; be to, \xc5\xa1is rezultatas i\xc5\xa1 tikr\xc5\xb3j\xc5\xb3 duoda reik\xc5\xa1m\xc4\x99, nusakan\xc4\x8di\xc4\x85 metodo grie\xc5\xbetum\xc4\x85 (arba reiklum\xc4\x85 \xe2\x80\x93 kaip smarkiai metodas jautrus neidealiam naudojimui)._NEWLINE_Ta\xc4\x8diau kadangi paprastai nematuojamas idealus naudojimas (neskaitant n\xc4\x97\xc5\xa1tum\xc5\xb3, atsirandan\xc4\x8di\xc5\xb3 v\xc4\x97liau nei po 1 m\xc4\x97nesio metodo naudojimo), tinkami skai\xc4\x8diavimai n\xc4\x97ra atliekami. Idealaus naudojimo svarb\xc4\x85 parod\xc4\x97 keletas tyrim\xc5\xb3, kuriuose buvo renkama atitinkama informacija. Pavyzd\xc5\xbeiui, Pasaulio sveikatos organizacijos tyrimas apie periodinio susilaikymo metod\xc4\x85 nustat\xc4\x97, kad idealiai naudodamos \xc5\xa1\xc4\xaf metod\xc4\x85 vienerius metus moterys pastodavo tik 3,1 proc. atvej\xc5\xb3, tuo tarpu neidealiai naudodamos net 86,4 proc._NEWLINE_Viename didelio masto klinikiniame tyrime (atliktame Los And\xc5\xbeele) apie gimdos kaklelio gaubtuv\xc4\x97l\xc4\xaf, 5 proc. moter\xc5\xb3 naudojo metod\xc4\x85 idealiai visais atvejais, o 95 proc. naudojo metod\xc4\x85 neidealiai (t. y. bent kart\xc4\x85 netaisyklingai arba nenuosekliai). Pirmojoje grup\xc4\x97je n\xc4\x97\xc5\xa1tum\xc5\xb3 da\xc5\xbenumas buvo 6,1 proc., o antrojoje \xe2\x80\x93 beveik dvigubai didesnis \xe2\x80\x93 11,9 proc.\n_START_SECTION_\nSueities da\xc5\xbenumas\n_START_PARAGRAPH_\nTarp t\xc5\xb3, kurie metod\xc4\x85 naudoja nuosekliai ir taisyklingai (idealus naudojimas), svarbiausia vartotojo charakteristika, turinti \xc4\xaftakos n\xc4\x97\xc5\xa1tumo rizikai, yra sueities da\xc5\xbenumas. Pavyzd\xc5\xbeiui, tyrime, kuriame dalyvavo dvi tiriam\xc5\xb3j\xc5\xb3 grup\xc4\x97s, kurioms atsitiktinai buvo paskirta naudotis diafragma arba mak\xc5\xa1ties kempine, diafragmos naudotojos, besimylin\xc4\x8dios keturis ar daugiau kart\xc5\xb3 per savait\xc4\x99, pastojo dvigubai da\xc5\xbeniau nei moterys, besimylin\xc4\x8dios re\xc4\x8diau. \xc5\xa0iame klinikiniame tyrime, tarp moter\xc5\xb3, naudojusi\xc5\xb3 diafragm\xc4\x85 kiekvienos sueities metu, besimylin\xc4\x8dios re\xc4\x8diau nei triskart per savait\xc4\x99 pastojo tik 3,4 proc. atvej\xc5\xb3 per pirmuosius metus, palyginus su 9,7 proc. tarp moter\xc5\xb3, besimylin\xc4\x8di\xc5\xb3 da\xc5\xbeniau.\n_START_SECTION_\nAm\xc5\xbeius\n_START_PARAGRAPH_\nMoters biologinis geb\xc4\x97jimas pastoti ir pagimdyti su am\xc5\xbeiumi ma\xc5\xbe\xc4\x97ja. \xc5\xa0is ma\xc5\xbe\xc4\x97jimas ypa\xc4\x8d i\xc5\xa1reik\xc5\xa1tas tarp moter\xc5\xb3, sergan\xc4\x8di\xc5\xb3 ar sirgusi\xc5\xb3 tokiomis lytiniu keliu plintan\xc4\x8diomis infekcijomis kaip chlamidioz\xc4\x97 ar gonor\xc4\x97ja. Tarp tokiomis ligomis nesirgusi\xc5\xb3 moter\xc5\xb3 vaisingumo ma\xc5\xbe\xc4\x97jimas yra vidutini\xc5\xa1kai i\xc5\xa1reik\xc5\xa1tas iki 35\xe2\x80\x9340 met\xc5\xb3 am\xc5\xbeiaus. Nors daug tyr\xc4\x97j\xc5\xb3 nustat\xc4\x97, kad kontracepcijos nes\xc4\x97kmi\xc5\xb3 skai\xc4\x8dius ma\xc5\xbe\xc4\x97ja kartu su am\xc5\xbeiumi, ta\xc4\x8diau grynas am\xc5\xbeiaus poveikis kontracepcijos veiksmingumui daugelyje tyrim\xc5\xb3 yra pervertintas, kadangi am\xc5\xbeius vis\xc5\xb3 pirma yra susij\xc4\x99s su sueities da\xc5\xbenumu, kuris ma\xc5\xbe\xc4\x97ja tiek su am\xc5\xbeiumi, tiek ir su ilgesne santuoka. Tokios vartotoj\xc5\xb3 charakteristikos kaip ras\xc4\x97 ar pajamos atrodo neturin\xc4\x8dios \xc5\xbeymios \xc4\xaftakos kontracepcijos veiksmingumo skai\xc4\x8diavimams.\n_START_SECTION_\nTyr\xc4\x97jo \xc4\xaftaka\n_START_PARAGRAPH_\nTyr\xc4\x97jo kompetencija ir s\xc4\x85\xc5\xbeiningumas taip pat turi \xc4\xaftakos publikuojamiems rezultatams. Klaidos, padaromos tyr\xc4\x97jo, \xc4\xafvairauja nuo paprast\xc5\xb3 aritmetini\xc5\xb3 klaid\xc5\xb3 iki visi\xc5\xa1kos apgaul\xc4\x97s. Vienas gerai dokumentuotas pavyzdys apie apgaul\xc4\x99 buvo \xe2\x80\x9eDalkon\xe2\x80\x9c atvejis. JAV \xc5\xbeurnale \xe2\x80\x9eAmerican Journal of Obstetrics and Gynecology\xe2\x80\x9c buvo i\xc5\xa1spausdintas dviej\xc5\xb3 puslapi\xc5\xb3 straipsnis, kuriame buvo pateikta n\xc4\x97\xc5\xa1tumo tikimyb\xc4\x97 naudojant metod\xc4\x85 pirmaisiais metais 1,1 proc., su komentaru, kad \xe2\x80\x9etik oralin\xc4\x97 mi\xc5\xa1ri kontracepcija suteikia \xc5\xa1iek tiek didesn\xc4\x99 apsaug\xc4\x85\xe2\x80\x9c. Ta\xc4\x8diau tyr\xc4\x97jas neprane\xc5\xa1\xc4\x97, kad kai kurios moterys buvo apmokytos naudoti spermicidus kaip papildom\xc4\x85 kontracepcij\xc4\x85 (siekiant suma\xc5\xbeinti n\xc4\x97\xc5\xa1tum\xc5\xb3 da\xc5\xben\xc4\xaf), ir neprane\xc5\xa1\xc4\x97, kad jis yra vienas i\xc5\xa1 \xe2\x80\x9eDalkon Corporation\xe2\x80\x9c savinink\xc5\xb3. Dar daugiau \xe2\x80\x93 jis po to niekur neprane\xc5\xa1\xc4\x97 (i\xc5\xa1skyrus \xe2\x80\x9eA. H. Robins Company\xe2\x80\x9c, kuri pirko i\xc5\xa1 \xe2\x80\x9e Dalkon Corporation\xe2\x80\x9c kontraceptines priemones, bet irgi \xc5\xa1i\xc5\xb3 rezultat\xc5\xb3 nepateik\xc4\x97), kad pabaigus vis\xc4\x85 t\xc4\x85 tyrim\xc4\x85, n\xc4\x97\xc5\xa1tum\xc5\xb3 da\xc5\xbenumas per pirmuosius metodo naudojimo metus beveik padvigub\xc4\x97jo._NEWLINE_Vaist\xc5\xb3 tikrinimo (testavimo) sistema Jungtin\xc4\x97se Valstijose reikalauja, kad kompanija, siekianti paleisti \xc4\xaf rink\xc4\x85 savo vaist\xc4\x85, b\xc5\xabt\xc5\xb3 atsakinga u\xc5\xbe tyrim\xc5\xb3 d\xc4\x97l vaisto efektingumo ir saugumo atlikim\xc4\x85; tai suteikia galimybes kompanijoms stengtis pateikti rezultatus, bent \xc5\xa1iek tiek nutolusius nuo tikrov\xc4\x97s. Esama sistema tam tikra prasme net palaiko tokias iniciatyvas. Pavyzd\xc5\xbeiui, pastojusi moteris gali b\xc5\xabti tiesiog pa\xc5\xa1alinta i\xc5\xa1 klinikinio tyrimo, jeigu tyr\xc4\x97jas \xc4\xafd\xc4\x97miai paie\xc5\xa1koj\xc4\x99s suranda aplinkybi\xc5\xb3, kad moteris nevisi\xc5\xa1kai atitikt\xc5\xb3 tyrimo protokol\xc4\x85. Arba galima nelabai atid\xc5\xbeiai ie\xc5\xa1koti tiriam\xc5\xb3j\xc5\xb3, kurios tyrimo eigoje pasitrauk\xc4\x97 (prarasti tiriamieji). Standartin\xc4\x97 prielaida yra tokia: prarastos tiriamosios patiria ma\xc5\xbedaug tok\xc4\xaf pat\xc4\xaf n\xc4\x97\xc5\xa1tum\xc5\xb3 da\xc5\xben\xc4\xaf kaip ir moterys, likusios tyrime. \xc5\xa0i prielaida n\xc4\x97ra tokia reik\xc5\xa1minga, jeigu prarast\xc5\xb3 tiriam\xc5\xb3j\xc5\xb3 yra gana nedaug. Ta\xc4\x8diau jeigu toki\xc5\xb3 moter\xc5\xb3 yra daugiau nei 20 proc. (skai\xc4\x8diuojant nuo tyrimo prad\xc5\xbeios), tuomet rezultatai apie prarast\xc4\x85sias gali i\xc5\xa1 esm\xc4\x97s pakeisti bendrus rezultatus apie n\xc4\x97\xc5\xa1tum\xc5\xb3 da\xc5\xben\xc4\xaf. M\xc5\xabs\xc5\xb3 \xc4\xafsitikinimu (tvirtu sp\xc4\x97jimu), prarastos tiriamosios da\xc5\xbeniau pastoja negu likusios tyrime. Pavyzd\xc5\xbeiui, vienas tyrimas nustat\xc4\x97, jog n\xc4\x97\xc5\xa1tum\xc5\xb3 da\xc5\xbenumas kalendoriniam metodui padid\xc4\x97jo nuo 9,4 proc. neskai\xc4\x8diuojant prarast\xc5\xb3j\xc5\xb3 iki 14,4 proc. jas \xc4\xafskaitant.\n_START_SECTION_\nMetodiniai neai\xc5\xa1kumai, kli\xc5\xabtys ir tr\xc5\xabkumai\n_START_PARAGRAPH_\nTyr\xc4\x97j\xc5\xb3 gali tykoti keletas pavoj\xc5\xb3, susijusi\xc5\xb3 su tyrim\xc5\xb3 metodika. Vienas i\xc5\xa1 labiausiai paplitusi\xc5\xb3 yra kontracepcijos nes\xc4\x97kmi\xc5\xb3 skai\xc4\x8diavimas naudojantis Perlo indeksu, kuris yra gaunamas padalinant neplanuot\xc5\xb3 n\xc4\x97\xc5\xa1tum\xc5\xb3 skai\xc4\x8di\xc5\xb3 i\xc5\xa1 stebim\xc5\xb3j\xc5\xb3 met\xc5\xb3 skai\xc4\x8diaus (vis\xc5\xb3 moter\xc5\xb3 stebim\xc5\xb3j\xc5\xb3 met\xc5\xb3 visuma). \xc5\xa0is rodiklis gali b\xc5\xabti klaidingas tais atvejais, kai tiriamos moterys yra stebimos gana nevienod\xc4\x85 laikotarp\xc4\xaf. N\xc4\x97\xc5\xa1tumo tikimyb\xc4\x97 ma\xc5\xbe\xc4\x97ja su laiku, kadangi tos moterys, kurios turi did\xc5\xbeiausi\xc4\x85 predispozicij\xc4\x85 pastoti, pastoja anks\xc4\x8diau ir \xe2\x80\x9eatne\xc5\xa1a\xe2\x80\x9c \xc4\xaf skai\xc4\x8diavimus trump\xc4\x85 laikotarp\xc4\xaf. Tuo tarpu kitos moterys, kurios naudoja kontracepcij\xc4\x85 ilgesn\xc4\xaf laikotar\xc4\xaf, turi ma\xc5\xbeesn\xc4\x99 tikimyb\xc4\x99 pastoti, tod\xc4\x97l tyr\xc4\x97jas ty\xc4\x8dia ar ne gali pakreipti tyrim\xc4\x85 ta linkme, kad n\xc4\x97\xc5\xa1tumo da\xc5\xbenumas b\xc5\xabt\xc5\xb3 kuo ma\xc5\xbeesnis (teori\xc5\xa1kai, tyrimas gali trukti iki am\xc5\xbeinyb\xc4\x97s). Du tyr\xc4\x97jai, naudodami NSFG duomen\xc5\xb3 baz\xc4\x99, gali gauti skirting\xc4\x85 Perlo indeks\xc4\x85 prezervatyvui \xe2\x80\x93 4,4, ir 7,5 n\xc4\x97\xc5\xa1tum\xc5\xb3 per 100 stebim\xc5\xb3j\xc5\xb3 met\xc5\xb3. Pirmasis tyr\xc4\x97jas priima s\xc4\x85lyg\xc4\x85, kad moteris tyrime dalyvauja iki penkeri\xc5\xb3 met\xc5\xb3, o antrojo tyr\xc4\x97jo s\xc4\x85lyga \xe2\x80\x93 iki vieneri\xc5\xb3 met\xc5\xb3. Ir kuris gi tyr\xc4\x97jas klysta? N\xc4\x97 vienas. Tiesiog tie du skirtingi rezultatai n\xc4\x97ra palyginami. Tuo tarpu, kontracepcijos nes\xc4\x97kmi\xc5\xb3 da\xc5\xbenumas priklausomai nuo stebim\xc5\xb3j\xc5\xb3 met\xc5\xb3 b\xc5\xabt\xc5\xb3 gana lengvai suprantamas ir kontroliuojamas d\xc4\x97l i\xc5\xa1kraipian\xc4\x8di\xc5\xb3j\xc5\xb3 veiksni\xc5\xb3. Kita problema atsiranda sprend\xc5\xbeiant, kuriuos n\xc4\x97\xc5\xa1tumus \xc4\xafskai\xc4\x8diuoti. Daugelis tyrim\xc5\xb3 skai\xc4\x8diuoja tik tuos n\xc4\x97\xc5\xa1tumus, kurie atsiranda tarp moter\xc5\xb3, nepasitraukusi\xc5\xb3 i\xc5\xa1 tyrimo, ir remiamasi pa\xc4\x8dios moters pateikiama informacija. Ta\xc4\x8diau viena vertus, jeigu n\xc4\x97\xc5\xa1tumo testas b\xc5\xabt\xc5\xb3 atliekamas kas m\xc4\x97nes\xc4\xaf, n\xc4\x97\xc5\xa1tum\xc5\xb3 skai\xc4\x8dius (vadinasi, ir da\xc5\xbenumas) b\xc5\xabt\xc5\xb3 didesnis, kadangi b\xc5\xabt\xc5\xb3 aptinkami ir tie n\xc4\x97\xc5\xa1tumai, kurie pasibaigia ankstyvu gemalo praradimu, pa\xc4\x8diai moteriai net nepastebint. Toks rutininis n\xc4\x97\xc5\xa1tumo testo \xc4\xaftraukimas \xc4\xaf tyrimus kai kuriuose neseniai atliktuose tyrimuose apie kontraceptikus s\xc4\x85lygojo tai, kad buvo gauti didesni n\xc4\x97\xc5\xa1tumo da\xc5\xbenumo rodikliai, ir d\xc4\x97l tyrimo savybi\xc5\xb3 negali b\xc5\xabti lyginami su kitais tyrimais, kuriuose n\xc4\x97\xc5\xa1tumas buvo nustatomas tiesiog apklausiant moteris. Taip pat pasitaiko kit\xc5\xb3, labiau techninio pob\xc5\xabd\xc5\xbeio, klaid\xc5\xb3._NEWLINE_Paskatos atlikti tyrimus apie kontracepcijos veiksmingum\xc4\x85 gana stipriai priklauso ir nuo kontracepcijos metodo. Daugelis tyrim\xc5\xb3 apie piliules ir gimdos spirales atliekami d\xc4\x97l to, kad kompanijos yra suintersuotos paleisti kontraceptik\xc4\x85 rinkon ir tod\xc4\x97l turi atlikti tyrimus, \xc4\xafrodan\xc4\x8dius j\xc5\xb3 efektyvum\xc4\x85. Ta\xc4\x8diau tik keletas tyrim\xc5\xb3 yra atlikta apie nutrauktosios sueities veiksmingum\xc4\x85, kadangi tam n\xc4\x97ra joki\xc5\xb3 finansini\xc5\xb3 paskat\xc5\xb3 ar ap\xc4\x8diuopiamos naudos. Be to, tyr\xc4\x97jams i\xc5\xa1kyla problem\xc5\xb3 tuomet, kai rezultatai yra \xe2\x80\x9ened\xc4\x97kingi\xe2\x80\x9c, t. y. neatitinka tyr\xc4\x97j\xc5\xb3 (ir ypa\xc4\x8d \xe2\x80\x93 finansuotoj\xc5\xb3) l\xc5\xabkes\xc4\x8di\xc5\xb3. Literat\xc5\xabroje apie vazektomij\xc4\x85 (vyr\xc5\xb3 sterilizacij\xc4\x85) yra gana daug trump\xc5\xb3 straipsni\xc5\xb3 apie gydytojus, atlikusius 500, 1000 ar net 1500 toki\xc5\xb3 operacij\xc5\xb3. Kai jie pateikia duomenis apie n\xc4\x97\xc5\xa1tum\xc5\xb3 da\xc5\xben\xc4\xaf (keista, ta\xc4\x8diau kalbant apie vazektomij\xc4\x85 n\xc4\x97\xc5\xa1tum\xc5\xb3 problema kaip ir pamir\xc5\xa1tama), tai skai\xc4\x8diai b\xc5\xabna ypatingai ma\xc5\xbei. Chirurgai, d\xc4\x97l kuri\xc5\xb3 operacij\xc5\xb3 pasitaiko daugiau n\xc4\x97\xc5\xa1tum\xc5\xb3, n\xc4\x97ra link\xc4\x99 publikuoti savo duomen\xc5\xb3, pasikuklindami, kad jie galb\xc5\xabt nepakankamai gerai tas operacijas atliko. Lygiai taip pat vaist\xc5\xb3 kompanijos paprastai nelinkusios publikuoti tyrim\xc5\xb3 apie vaist\xc5\xb3 nes\xc4\x97kmes. Ir netgi jei tyr\xc4\x97jas vistik pateikia ataskait\xc4\x85 apie tokias nes\xc4\x97kmes, \xc5\xbeurnal\xc5\xb3 redakcijos paprastai n\xc4\x97ra linkusios juos publikuoti.'